Hari.
Ihinika kamaꞌdani kamahini vani,
ovilia vadorohana vaipohiki-ra vanaabiniꞌaha adani judeus kaijaꞌari,
Páscoa kaihinikani koꞌbaini kaimoni.
Vakahaki jaboni ida pão kathoramananiriki,
ovilia imana hiki,
avakavaꞌiꞌbiriniria kaimoni ida mahi ꞌboꞌdakari Deus vakadiꞌarahoda avikhananavaki-ra vaꞌora vaꞌadivini.
Oniaroa,
ihinika kamaꞌdani kamahini vani ipohina vananaꞌdohiꞌaha ada Jesus:
—Ida hanaja vania hojahi ibavi Páscoa kaihinikani koꞌbaini-ra anamonahavini kaimoni?
Oniaroa,
vaꞌora karonaha adani viꞌbamiki,
vaꞌora niꞌaꞌaha:
—Jerusalém sidajia avikhaꞌa bana.
Avanokiki bana ada makhira paha bavini-ra kaibaꞌiki.
Gora bodinia okhajakosiha,
avikhajakosi jaboni bana.
Gora kakaꞌdaꞌdini-ra bana vaniꞌa:
“Jesus vani haria honariavini hida
ira ananaꞌdohihavini hija,
ida hanaja vania hojahi
Páscoa kaihinikani koꞌbaini-ra anamonahavini ibavini
kaimoni kodipohi khama?”
Aꞌonira nanokiahivini hiki bana ida ibavi,
gora kaꞌobani kakanamajakhamaki kania.
Nahinaro avanofiki,
hojaꞌiki afohahavi.
Hiꞌoni ibavia ꞌbai-ra vanamonahaꞌa bana akadimoni — vaꞌora niha ada Jesus.
Hari.
Ai vihiꞌaha adani viꞌbamiki.
Sidajia avikhaꞌaha.
Vakaragaꞌihi ida ibavi Jesus vaꞌora navaꞌisohijoravini hiꞌiki.
Oniaroa,
Páscoa kaihinikani koꞌbaini-ra vanamonahaꞌaha.
Mithani vaivaini vani vakaikahiꞌaha adani Jesus Páscoa kaihinikani ibavini kania.
Vakaikahiꞌaha,
avikasiꞌaha gora kaꞌobani kakanamajakhamakia.
Vaagakosoaꞌaha adani Jesus 12 vihiki ipohina khama.
Viꞌbaina kabaꞌi Jesua biniꞌaꞌaha:
—Kaꞌoa oamani ida oniꞌaki.
Hoarana avakadiania hojaki hora arakhaki bana,
vahoariha hora vanaabinija kaimoni.
Vavaꞌi mokara niꞌaha,
Jesu-ra vaniꞌahahaviꞌaha afohanana:
—Aajo,
vara hora ivaniꞌamanija koda?
Jokoa ira oarakharihi — vakhaninanaꞌaha.
Jesus vaꞌora niꞌaha:
—Hoarana hora arakhaki ho,
hiꞌo pão-ra oakobaꞌahavini-ra oviꞌbamivini hiki,
hihada vani hada hora arakhara vahoariha vasaꞌa kabodinia,
hora vanaabinira kaimoni.
Hovani ijaꞌari hahavi vakadiꞌaajo ho.
Oabiniki bana ho.
Deus athi kapapirania binamonijoraki ida oabinina.
Jahariki bana ida kidimoni hora arakhaki kaimoni.
Deua binapohimajaki bana ada hora arakhaki.
Namitharara vaha;
ni-pohimajaki vaha — niha ada Jesus.
Hari.
Viꞌbaina kabaꞌi,
Jesua bikanabiiniꞌihi ida pão,
Deu-ra niꞌaꞌaha:
—Deus,
ivani ijahaki i.
Pãoa haria inoꞌaꞌiki i.
Vara nina naothinia,
bikanapitahatahaꞌihi,
kidipohi-ra vaꞌora noꞌavini kihiꞌihi,
vaꞌora niꞌaha:
—Vaagathaniꞌa hida pão mahija avakahahahavivini.
Oimana hida pão.
Vakahavini naothinia,
copo maina-ra nabiiniha,
Deu-ra vara niꞌaꞌianaha:
—Deus,
ivani ijahaki i.
Vinho haria inoꞌaꞌiki i.
Vinho kacoponi maina vaꞌora noꞌaꞌaha.
Vaꞌora niꞌaha:
—Viꞌavihahavi.
Vaꞌora niꞌaha:
—Hihida vinho oamana hida.
Oabinina kamahini oamana ahovariki bana.
Oabono ovaꞌahaki ho oabinina,
ijaꞌari vaipohiki-ra vaꞌora oakavaꞌijoaja kaimoni.
Oamana ahovariki bana,
vakadihojai asohiriki ꞌbirani abosija kaimoni.
Oamana ahovarini mani ida Deu-ra vakajariꞌdariki-ra vaꞌora kapoarivini hija,
kidijaꞌari vihira kaimoni,
oniani ida kidiania vaꞌora arakhaja bana.
Nimania ida Deus kavaꞌiponahi aꞌboꞌdaki jaꞌdini.
Kaꞌoa oamani ida oniꞌaki.
Jokoa oabinirina oadani oꞌavijanarihi hida vinho.
Deus aꞌonira vakaꞌdaꞌdivini kamahini kidiania nama oꞌaviꞌianaki bana hida vinho jaꞌdini avakadiania — Jesus vaꞌora niꞌaha.
Oniaroa,
viꞌavivini naothinia,
moroa vaahiaha Deu-ra khai vaniꞌavini.
Ai vihiꞌaha.
Arabo namahiki monte das Oliveiras oniki avikhaꞌaha.